擊鼓行
作者：汪莘
朝代：宋

paragraphs: 柳塘有狂士，酒闌好擊鼓。
殷出黄金骨裏淚，摻出白玉心中苦。
此苦知爲何人家，寒宵心事亂如麻。
岑牟肯戴紅槿帽，蹀足不數漁陽檛。
翻手作春杏開早，覆手秋風葉如掃。
開元天子是天工，那知塵起長安道。
我今擊鼓一聲高徹天，擊鼓二聲深徹泉。
天上拂開白日路，地鎖掣斷如飛烟。
豺狼聞之腦門裂，狐鼠粉碎臭滿穴。
惟有蒼鱗火鬣雙虬龍，籋雲揈雷雨騷屑。
青天洗出古時青，日月洗出古時明。
百穀草木催發生，鸞鳳亦作簫韶鳴。
走上半空望五嶽，插天截海蟠金城。
我皇無爲人自寧，此時方表鼓中聲，寫作柳塘擊鼓行。